Okresná prokuratúra Ružomberok 
Dončova 8, 034 53 Ružomberok 1

Sp. zn. : 1 Pv 227/14/5508	Ružomberok, 17.12.2014
EEČ : 2-42-169-2014

U Z N E S E N I E

Trestná vec:	obvinený XXXXX  
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Ružomberok
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Obsahom zmieru je:
a.	Peňažná suma určená na všeobecne prospešné účely: 25,00 € 
b.	Konkrétny adresát peňažnej sumy určenej na všeobecne prospešné účely: Trojlístok, Centrum sociálnych služieb so sídlom Riadok 8, Ružomberok, IČO: 00647802 
c.	Suma odovzdaná štátu na peňažnú pomoc obetiam trestnej činnosti: 25,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ Liptovská Teplá pod spisovou značkou ORP-373/LT-RK-2014.
na tom skutkovom základe, že dňa 18.05.2014  v čase  okolo 01.00 h na mieste verejnosti prístupnom v Kultúrnom dome  v obci Liptovské Sliače počas tanečnej zábavy po predchádzajúcom slovnom konflikte najmenej jedenkrát  udrel päsťou ruky do oblasti tváre XXXXX, nar. XXXXX, trvalo bytom XXXXX ul. XXXXX, pričom útoku sa poškodený bránil tak, že kopal do obvineného XXXXX v snahe ho od seba  odtlačiť, následne sa obaja presunuli pred kultúrny dom, kde obvinený vulgárne nadával na adresu poškodeného a potom ho udrel päsťou ruky do hlavy, v dôsledku čoho poškodený spadol na zem, kde ho obvinený bil päsťami a kopal, čím poškodenému XXXXX spôsobil ľahké zranenia pomliaždeninu hlavy v oblasti záhlavia a pomliaždeninu dolnej pery s menšou tržnou ranou s potrebnou dobou liečby v trvaní 6 dní. 

Odôvodnenie: 
	Poverený príslušník Obvodného oddelenia PZ v Liptovskej Teplej pod sp. zn. ČVS: ORP-373/LT-RK-2014 dňa 30.06.2014 podľa § 206 ods. 1 Trestného poriadku vzniesol  obvinenie XXXXX za prečin výtržníctvo podľa § 364 ods. 1 písm. a) Trestného zákona na skutkovom základe uvedenom vo výrokovej časti tohto uznesenia. 

Preskúmaním k veci sa vzťahujúceho vyšetrovacieho spisu som zistila, že skutok, pre ktorý je vedené trestné stíhanie je preukázaný  priznaním obvineného XXXXX, výpoveďami svedkov XXXXX, XXXXX, XXXXX, XXXXX, XXXXX, XXXXX, XXXXX, znaleckým posudkom znalca z odboru otorinolaryngológia XXXXX a ambulantnými nálezmi ošetrujúceho lekára poškodeného.
	
Vyšetrovací spis s návrhom povereného príslušníka PZ  na podanie obžaloby bol tunajšou prokuratúrou odstúpený probačnému a mediačnému úradníkovi Okresného súdu Ružomberok  za účelom vykonania mediácie, ktorá bola úspešne ukončená dňa 10.12.2014. 

Obvinený XXXXX a poškodený  XXXXX  uzatvorili dňa 10.12.2014 dohodu o zmieri, v rámci ktorej  obvinený vyhlásil, že spáchal skutok, za ktorý je stíhaný a toto vyhlásenie vykonal slobodne, vážne a určito. Poškodený od obvineného nepožadoval finančné odškodnenie. Obvinený sa poškodenému osobne ospravedlnil. XXXXX ospravedlnenie prijal  a vyhlásil, že súhlasí so zmierom a že nemá a ani v budúcnosti nebude mať v súvislosti s prečinom, ktorého sa dopustil obvinený, žiadne ďalšie nároky na odškodnenie. 

Zároveň obvinený zložil do pokladne Okresnej prokuratúry Ružomberok  peňažnú sumu na všeobecne prospešné účely vo výške 50 eur. V zmysle uzatvoreného zmieru bol určený adresát peňažnej sumy Trojlístok, Centrum sociálnych služieb so sídlom Riadok 8, 034 01 Ružomberok, IČO: 00647802, číslo účtu: SK29 8180 0000 0070 0048 5388, štátna pokladnica s  tým, že z uvedenej sumy bude 25 eur poukázaných na peňažnú pomoc obetiam trestnej činnosti. 

V prípravnom konaní bola v procesnom postavení poškodeného vypočutá splnomocnená zástupkyňa poškodenej Všeobecnej zdravotnej poisťovne, a.s., ktorá si z titulu poskytnutej zdravotnej starostlivosti poškodenému XXXXX uplatnila v trestnom konaní nárok na náhradu škody vo výške 112,45 eur. Obvinený predložil príjmový pokladničný doklad číslo 8679 vystavený Všeobecnou zdravotnou poisťovňou, a.s., pobočka Ružomberok, z ktorého vyplýva, že dňa 10.12.2014 uhradil poškodenej spoločnosti požadovanú náhradu škody vo výške 112,45 eur.
 
Podľa § 220 ods. 1 písm. a), b), c)  Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje  5 rokov, môže prokurátor so súhlasom obvineného a poškodeného  rozhodnúť o schválení zmieru a zastaviť trestné stíhanie, ak obvinený 
a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne  a určito, 
b/ nahradil škodu, pokiaľ  bola činom spôsobená, alebo urobil iné opatrenia na náhradu škody alebo inak odstránil ujmu vzniknutú trestným činom,
c/ zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje  prokurátor takýto spôsob rozhodnutia za dostačujúci. 
 
Za prečin výtržníctvo podľa § 364 ods. 1 Trestného zákona hrozí zákonodarca trestom odňatia slobody na šesť mesiacov až tri roky. 

Z vyšetrovacieho spisu vyplýva, že obvinený XXXXX nebol doposiaľ súdom trestaný ani postihnutý za priestupok.  Z miesta trvalého bydliska je hodnotený kladne. 
	
Vzhľadom na povahu a závažnosť  spáchaného  činu, všetky okolnosti prípadu a s prihliadnutím na osobu obvineného som dospela k záveru, že takýto spôsob rozhodnutia trestnej veci vo vzťahu k obvinenému je dostačujúci, a preto som zmier uzatvorený medzi obvineným a poškodeným schválila a trestné stíhanie obvineného XXXXX zastavila podľa § 220 ods. 1 Trestného poriadku.  

Poučenie: 
Proti tomuto uzneseniu sťažnosť nie je prípustná. (§ 215 ods. 6 Trestného poriadku).

JUDr. Elena Makovická
prokurátorka